**Kuhmoinen** (ruots. *Kuhmois*) on Suomen kunta, joka sijaitsee Pirkanmaan maakunnassa. Kunnassa asuu 2 099 ihmistä, ja sen pinta-ala on 936,69 km², josta 275,75 km² on vesistöjä. Väestötiheys on 3,18 asukasta/km².

Kuhmoinen on kesäasukkaiden suosima kunta: kunnan asukasluku kolminkertaistuu kesäkuukausien aikana.

1. tammikuuta 2021 Kuhmoinen siirtyi Keski-Suomen maakunnasta osaksi Pirkanmaan maakuntaa.

Maantiede
---------

Päijänteen rannalla sijaitseva Kuhmoinen kuuluu Tampereen seutukuntaan. Kuhmoisten naapurikuntia ovat Jämsä, Kangasala, Luhanka, Orivesi, Padasjoki ja Sysmä. Entisiä naapurikuntia ovat Kangasalaan liitetty Kuhmalahti sekä Jämsän ja Oriveden kesken jaettu Längelmäki.

Kuhmoisissa on kaikkiaan 316 järveä, joista Päijänteen jälkeen suurimmat ovat Vehkajärvi ja Isojärvi.

Isojärven kansallispuisto sijaitsee Kuhmoisissa. Sen metsäistä maisemaa hallitsevat jyrkät mäet ja syvät rotkolaaksot. Kansallispuiston korkein kohta on Vahtervuori 219 metrin korkeudella merenpinnasta. Kansallispuiston alueeseen kuuluu myös pieniä lampia, joilla pesii erämaisissa ympäristöissä elävä kaakkuri. Pääosa metsistä on aiemmin metsätalouskäytössä olleita havumetsiä. Puistoon sisältyy myös hakkuilta säästyneitä ja lajistoltaan arvokkaita aarniometsiä, kuten lehtomainen Latokuusikon alue. Puistossa on myös tehty ennallistamistoimia, joiden tavoitteena on ollut nopeuttaa talousmetsien kehittymistä jälleen luonnontilaisiksi. Kansallispuistossa elää kanadanmajavia, joiden jälkiä, kuten tulvien takia kuolleita metsiä, on nähtävissä eri puolilla aluetta. Majava on myös kansallispuiston tunnuseläin. Isojärven kansallispuisto on perustettu vuonna 1982, ja se on laajuudeltaan 22 neliökilometriä. Heretyn luontopolun varrella esitellään myös metsien käytön historiaa. Rakennetun kulttuuriympäristön osalta kansallispuiston nähtävyyksiä ovat metsätyömiesten majoituspaikaksi 1940-luvulla rakennettu Heretyn kämppä, 1700-luvulla perustetun Huhtalan torpan pihapiiri, syyskalastuksen tukikohdaksi vuonna 1833 rakennettu Luutsaaren kalapirtti sekä metsätyömiesten majapaikaksi vuonna 1956 rakennettu Lortikan kämppä. Kansallispuistossa ylläpidetään useita patikointiin tai maastopyöräilyyn tarkoitettuja rengasreittejä sekä muita retkeilyrakenteita, kuten tulenteko- ja yöpymispaikkoja. 

Kunnan muita Natura-kohteita ovat vanhojen metsien alue Edessalo-Haukkasalo, arvokas kallioluontokohde Hertunvuori, monipuolinen korpisuokokonaisuus Hopeaharjunkorpi, Huhkainvuori jonka laelta avautuvat hienot näkymät Päijänteelle, Isojärvi-Arvajanreitti, Kaitajärvi, Kylämän lammet joka on arvokas kaakkurin pesimälampikeskittymä, monimuotoinen Kärppäjärven alue ja rehevä Rajalan metsäalue.

### Kylät

Harjunsalmi, Harmoinen, Kirkonkylä, Kissakulma, Kylämä, Patavesi, Pihlajakoski, Poikkijärvi, Puukkoinen, Päijälä, Ruolahti, Sappee ja Tehi.

Historiaa
---------

Kuhmoisten alueella on liikkunut ihmisiä jo tuhansien vuosien ajan, mistä osaltaan todistavat kunnan alueelta löytyneet kalliomaalaukset ja muut muinaisjäännökset. Kuhmoisten Päijälässä on linnavuori, jota käytettiin rautakaudella puolustusvarustuksena. Kuhmoisten Papinsaaressa on tehty keskiaikaisia löytöjä, sieltä on kaivettu esiin muun muassa Kalevalakorunakin tunnettu *Kuhmoisten kukot*.

Vuosina 1784–1785 rakennettu Kuhmoisten kirkko on Suomen 1700-luvun jälkipuoliskon merkittävimpiin kirkonrakentajiin kuuluvan Matti Åkerblomin tuotantoa.

Vuoden 1918 sisällissodan aikana käytiin Kuhmoisten taistelu, jonka tunnetaan erityisesti sen yhteydessä tapahtuneesta Harmoisten sairashuoneen joukkomurhasta.

Korppilan tilan omistaja Kaarle Hirvansalo rakennutti höyrysahan tilansa maille 1912. Sahan yhteydessä Päijänteen rannalla toimineet satama, telakka ja konepaja vahvistivat kunnan teollista ilmettä.

Kuhmoisten merkkirakennuksiin kuuluu 1920-luvun klassismia edustava Kuhmolan kulttuuritalo, joka rakennettiin vuonna 1930 suojeluskunnan ja nuorisoseuran taloksi. Kuhmoisten keskusta ja sen vanhimmat talot Kuhmola ja Heinon kirjakauppa on määritelty maakunnallisesti arvokkaaksi rakennetuksi kulttuuriympäristöksi. 

Kuhmoisten kauniita luonnonmaisemia ovat tallentaneet kankaalle useat kultakauden taiteilijat, kuten Pekka Halonen, Kalle Löytänä, Marcus Collin ja Väinö Hämäläinen.

Kuhmoisten halki kulki pitkään valtatie 4, kunnes se siirrettiin kulkemaan Päijänteen itäpuolitse 1990-luvulla. Tällöin valtatien numeroksi muutettiin 24. Tieltä erkanee seututie 325 länteen Tampereen suuntaan. Valtatie 4:n vanha reitti kulkee Kuhmoisten alueella Kotakosken ja Puukkoisten kautta.

Kuhmoinen oli ennen vuoden 1997 lääniuudistusta osa Päijät-Hämeen maakuntaa, vaikka se siirrettiinkin Hämeen läänistä Keski-Suomen lääniin vuonna 1974.

Kuhmoinen siirtyi Pirkanmaan maakuntaan sote-uudistuksen myötä vuoden 2021 alussa.

Talous
------

Vuonna 2015 kunnassa oli 657 työpaikkaa. Niistä 16 % oli alkutuotannossa (maa-, metsä- ja kalataloudessa), 65 % palveluissa ja 17 % jalostuksessa. Alkutuotannon osuus oli suurempi kuin koko maassa (3 %).

Kuhmoislaisista yrityksistä ja yhteisöistä suurimpia yhteisöveron maksajia vuonna 2022 olivat Hinskalan, Jaatisten ja Ylä-Karttilan yhteismetsät. Suurimpien veronmaksajien joukossa olivat myös Kymen Maansiirto Oy, jäähdytys- ja tuuletuslaitteita valmistava Jäämet Oy sekä kaukolämpölaitos Kuhmoisten Lämpö Oy.

Väestönkehitys
--------------

Seuraavassa kuvaajassa on esitetty kunnan väestönkehitys viiden vuoden välein vuodesta 1980 lähtien. Käytetty aluejako on 1.1.2017 tilanteen mukainen.


| Kuhmoisten väestönkehitys 1980–2020 |
| --- |
| Vuosi |  |  | Asukkaita |  |
| 1980 |    | 3 723 |
| 1985 |    | 3 544 |
| 1990 |    | 3 428 |
| 1995 |    | 3 209 |
| 2000 |    | 2 973 |
| 2005 |    | 2 805 |
| 2010 |    | 2 554 |
| 2015 |    | 2 334 |
| 2020 |    | 2 201 |
| Lähde: Tilastokeskus. |

### Taajamat

Vuoden 2017 lopussa Kuhmoisissa oli 2 252 asukasta, joista 1 261 asui taajamassa, 978 haja-asutusalueilla ja 13:n asuinpaikat eivät olleet tiedossa. Kuhmoisten taajama-aste on 56,3 %. Kunnassa on vain yksi taajama, Kuhmoisten kirkonkylä.

Hallinto
--------

Kuhmoisten kunnanjohtaja on hallintotieteiden maisteri Valtteri Väyrynen, joka on työskennellyt tehtävässä syyskuusta 2018 lähtien. Väyrysen edeltäjä virassa oli Anne Heusala. 

Kuhmoinen on sitoutunut kunnanvaltuuston päätöksellä tavoittelemaan merkittävää vähenemää alueensa kasvihuonekaasupäästöissä ja osoituksena siitä liittynyt mukaan kuntien ja maakuntien HINKU-ilmastoverkostoon. Kuhmoinen oli Mynämäen, Padasjoen, Parikkalan ja Uudenkaupungin kanssa yksi viidestä ensimmäisestä HINKU-kunnasta, jotka aloittivat Kohti hiilineutraalia kuntaa -ilmastohankkeen vuonna 2008.  HINKU-kuntien tavoitteena on vuoteen 2030 mennessä vähentää kunnan alueella tuotettuja kasvihuonekaasupäästöjä 80 prosenttia vuoden 2007 tasosta. Vuonna 2016 arvioitiin, että verkostossa mukana olevissa kunnissa, lähinnä niiden energiantuotannossa ja rakennusten energiankulutuksessa, on vähennetty kasvihuonekaasupäästöjä 7–67 % vuodesta 2008. Keskimääräinen vähennys oli 20 %.

Koulutus
--------

Kuhmoisten yhtenäiskoulun lukiossa toimii ratsastuslinja.

Seurakunnat
-----------

Vuoden 2018 aluejaon mukaan Kuhmoisissa on seuraavat Suomen evankelis-luterilaisen kirkon seurakunnat:

* Hollolan seurakunta
	+ Kuhmoinen-Padasjoki kappeliseurakunta

Seurakunta toimii myös Hollolan, Kärkölän ja Padasjoen kuntien alueella.

Itsenäisenä helluntaiseurakuntana Kuhmoisissa toimii Kuhmoisten helluntaiseurakunta.

Suomen ortodoksisen kirkon seurakunnista Kuhmoisten alueella toimii Tampereen ortodoksinen seurakunta.

### Entiset seurakunnat

Seuraavassa luettelossa on mainittu historiallisella ajalla lakkautetut seurakunnat Kuhmoisten kunnan nykyisellä alueella.

* Kuhmoisten seurakunta (liitetty Hollolan seurakuntaan 2017)

Kuhmoisissa toimivat mediat
---------------------------

Paikallislehti Kuhmoisten Sanomat ilmestyy kerran viikossa. Lehti on perustettu vuonna 1951.

Ruokakulttuuri
--------------

Kuhmoisten pitäjäruoiksi nimettiin 1980-luvulla liha-perunakeitto, suolasärjet ja perunalimppu, uunipuuro, *penkkivelli* eli perunajauhosta tehty mutti sekä keitetty ja paistettu kaurapuuro.

Nähtävyyksiä
------------

* Isojärven kansallispuisto
* Kuhmoisten ase- ja varusmuseo
* Kuhmoisten kirkko
* Papinsaari – nykyinen hautausmaa, entinen pakanallinen uhrilehto
* Pyhänpään kalliomaalaukset
* Päijälän linnavuori
* Riihigalleria, Niilo Suojoen kokoama Päijälässä oleva taidenäyttely

Kuhmoisten kirkonmäki, Kuhmoisten sahan lahti ja Päijälän raittikylä ovat valtakunnallisesti merkittäviä rakennettuja kulttuuriympäristöjä (RKY).

Etäisyyksiä
-----------

* Tampere 83 km
* Jyväskylä 90 km
* Lahti 80 km
* Hämeenlinna 93 km
* Helsinki 183 km

Liikenne
--------

Kunta sijaitsee valtatie 24:n varrella. Suoria linja-autoyhteyksiä kulkee Helsinkiin, Jyväskylään ja Tampereelle. Kesäisin liikennöi sisävesilaivoja Kuhmoisten, Kelventeen, Virmailan ja Padasjoen kirkonkylän välillä.

Tunnettuja kuhmoislaisia
------------------------

* Pentti Fagerholm (1935–2015), radiokuuluttaja
* J. V. Hakkinen (1872–1918), kansanedustaja
* Ahti Haljala (1924–2005), näyttelijä
* Tapani Kuningas (1945–2009), ufotutkija
* Ilmari Peltola (s. 1936), energianeuvos
* Kalle Peltola (1898–1970), kauppaneuvos
* Onni von Zansen (1872–1947), arkkitehti

Kuvia
-----

* Kuhmoisten kirkkoKuhmoisten kirkko
* Kuhmoisten paloasemaKuhmoisten paloasema
* Kuhmoisten satamaKuhmoisten satama
* IsojärviIsojärvi

Katso myös
----------

* Luettelo Kuhmoisten julkisista taideteoksista ja muistomerkeistä

Lähteet
-------

1. 1 2  Pinta-alat kunnittain (Excel) 1.1.2022  1.1.2022. Maanmittauslaitos. Viitattu 29.1.2022.
2. 1 2  Väkiluku kasvoi eniten Uudellamaalla vuonna 2023  31.12.2023. Tilastokeskus. Viitattu 26.1.2024.
3. ↑  Väestö iän (1-v.) ja sukupuolen mukaan alueittain, 1972–2020  31.12.2020. Tilastokeskus. Viitattu 13.5.2021.
4. ↑  Väestörakenne  26.5.2022. Tilastokeskus. Viitattu 12.9.2023.
5. ↑  Kuntien ja seurakuntien tuloveroprosentit vuonna 2024  22.11.2023. Verohallinto. Viitattu 23.1.2024.
6. ↑  Hallintotoimisto Kuhmoisten kunta. Viitattu 29.10.2021.
7. ↑  Kuntavaalit 2021, Kuhmoinen Oikeusministeriö. Viitattu 29.10.2021.
8. ↑  Huomisesta alkaen Kuhmoinen kuuluu Pirkanmaahan – Mökkikunnassa odotetaan lisää matkailijoita *Yle Uutiset*.  31.12.2020. Yleisradio. Viitattu 31.12.2020.
9. ↑  Kuhmoinen *Järviwiki*. Viitattu 2.3.2018.
10. ↑  Isojärven luonto *Luontoon.fi*. Viitattu 27.9.2023.
11. ↑  Isojärven kansallipuisto - Heretyn luontopolku / Isojärvi National Park - Heretty Nature Trail » julkaisut.metsa.fi *julkaisut.metsa.fi*. Viitattu 27.9.2023.
12. ↑  Isojärven nähtävyydet *Luontoon.fi*. Viitattu 27.9.2023.
13. ↑  Isojärven reitit *Luontoon.fi*. Viitattu 27.9.2023.
14. ↑  Natura 2000 -alueet - Keski-Suomi (myös linkitetyt kohdesivut) *Ympäristö*. Viitattu 27.1.2018.
15. ↑  Kuhmoisten kirkonmäki *RKY*. Viitattu 3.3.2018.
16. ↑  Kuhmoisten sahan lahti *RKY*. Viitattu 3.3.2018.
17. ↑  Myllykoski, Virpi.: *Kuhmoisten modernin rakennusperinnön inventointi. Kuhmoisten kirkonkylä.*. Keski-Suomen museo, 2012.
18. ↑  Hannu Tarmio, Pentti Papunen ja Kalevi Korpela (toim.): *Suomenmaa 4: maantieteellis-yhteiskunnallinen tieto- ja hakuteos*. s. 126–131. Porvoo-Helsinki: WSOY, 1971.
19. ↑  Valtioneuvosto: Maakunnat - Maakunta- ja sote-uudistus *alueuudistus.fi*.  Arkistoitu 27.5.2019. Viitattu 22.9.2018.
20. ↑  Kuntien avainluvut *Tilastokeskus*. Viitattu 22.1.2018.
21. ↑  Kaivoskoneita valmistava Sandvik ylivoimaisesti suurin yhteisöveron maksaja Pirkanmaalla – katso, mikä yritys maksoi eniten veroja kunnassasi *Yle Uutiset*.  9.11.2022. Viitattu 18.9.2023.
22. ↑  Kauppalehti: Jäämet Oy | Yritys- ja taloustiedot | Kauppalehti *Tärkeimmät talousuutiset | Kauppalehti*.  18.9.2023. Viitattu 18.9.2023.
23. ↑  Väestö kielen mukaan sekä ulkomaan kansalaisten määrä ja maa-pinta-ala alueittain 1980 - 2016  29.3.2017. Tilastokeskus.  Arkistoitu 17.6.2018. Viitattu 12.1.2018.
24. ↑  Taajama-aste alueittain 31.12.2017  28.9.2017. Tilastokeskus.  Arkistoitu 16.7.2019. Viitattu 4.12.2018.
25. ↑  Taajama- ja haja-asutusalueväestö iän ja sukupuolen mukaan kunnittain 31.12.2017  28.9.2017. Tilastokeskus.  Arkistoitu 14.7.2019. Viitattu 4.12.2018.
26. ↑  Jorma Ylönen: Kuhmoinen valitsi Valtteri Väyrysen uudeksi kunnanjohtajaksi *Kuntalehti*.  17.8.2021. Viitattu 18.9.2023.
27. ↑  Hiilineutraalisuomi > Hinku-kunnat *hiilineutraalisuomi.fi*. Viitattu 27.9.2023.
28. ↑  Saavalainen, Heli: Viisi kuntaa näyttää mallia ilmastonmuutoksen hillinnässä *Helsingin Sanomat*.  21.11.2008. Helsingin Sanomat Oy. Viitattu 16.5.2009.
29. ↑  Hiilineutraalisuomi > Hinku-kriteerit *hiilineutraalisuomi.fi*. Viitattu 27.9.2023.
30. ↑  Kokeiluhankkeilla kohti kestävää Eurooppaa (myös linkattu pdf raportti) *Ympäristö*.  2016. Viitattu 22.5.2018.
31. ↑  Kuhmoisten yhtenäiskoulu - Ratsastuslinja *kuhmoistenyhtenaiskoulu.fi.edukuhmoinen.net*. Viitattu 18.9.2023.
32. 1 2  Yhteystiedot - Suomen evankelis-luterilainen kirkko evl.fi.  Arkistoitu 23.8.2018. Viitattu 23.8.2018.
33. ↑  Seurakunnat *Suomen helluntaikirkko*.  Arkistoitu 6.9.2021. Viitattu 6.9.2021.
34. ↑
35. ↑  Kuhmoisten Sanomat, Kotiseudun asialla vuodesta 1951 *kuhmoistensanomat.fi*. Viitattu 14.9.2023.
36. ↑  Kolmonen, Jaakko (toim.): *Kotomaamme ruoka-aitta: Suomen, Karjalan ja Petsamon pitäjäruoat*, s. 83, 90. Helsinki: Patakolmonen, 1988. ISBN 951-96047-3-1.
37. ↑  Instituto de geografico Agistono, Novara: *Maailman ja Suomen Suuratlas*, s. 279. Helsinki: WSOY, 1985. ISBN 951-0-12598-9.
38. ↑  Instituto de geografico Agistono, Novara: *Maailman ja Suomen Suuratlas*, s. 318. Helsinki: WSOY, 1985. ISBN 951-0-12598-9.
39. ↑  Instituto de geografico Agistono, Novara: *Maailman ja Suomen Suuratlas*, s. 329. Helsinki: WSOY, 1985. ISBN 951-0-12598-9.
40. ↑
41. ↑  Kirkonmäki Sahan lahti ja Päijälä RKY

Aiheesta muualla
----------------

* Kuvia tai muita tiedostoja aiheesta **Kuhmoinen** Wikimedia Commonsissa

* Kuhmoisten kunnan kotisivut
* Tilastokeskus - Kuhmoisten avainluvut
* Kuhmoisten ja Jämsän seudun Matkailuneuvonta

|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Pirkanmaan maakunnan kunnat |
| --- |
|  |
| Nykyiset kunnat | 
* Akaa
* Hämeenkyrö
* Ikaalinen
* Juupajoki
* Kangasala
* Kihniö
* Kuhmoinen
* Lempäälä
* Mänttä-Vilppula
* Nokia
* Orivesi
* Parkano
* Pirkkala
* Punkalaidun
* Pälkäne
* Ruovesi
* Sastamala
* Tampere
* Urjala
* Valkeakoski
* Vesilahti
* Virrat
* Ylöjärvi

 |
|  |
| Entiset kunnat | 
* Aitolahti
* Akaa
* Eräjärvi
* Ikaalisten epäitsenäinen kauppala
* Ikaalisten maalaiskunta
* Karkku
* Keikyä
* Kiikka
* Kiikoinen
* Kuhmalahti
* Kuru
* Kylmäkoski
* Luopioinen
* Längelmäki (osa)
* Messukylä
* Mouhijärvi
* Mänttä
* Pohjaslahti
* Sahalahti
* Suodenniemi
* Suoniemi
* Sääksmäki
* Teisko
* Toijala
* Tottijärvi
* Tyrväntö (osa)
* Tyrvää
* Vammala
* Viiala
* Viljakkala
* Vilppula
* Äetsä

 |

 |

Kuhmoinen

|  |  |
| --- | --- |
| Kylät | Harjunsalmi | Harmoinen | Kaukola | Kissakulma | Kylämä | Patavesi | Pihlajakoski | Poikkijärvi | Puukkoinen | Päijälä | Sappee |
| Järvet | Päijänne |
| Luonnonsuojelualueet | Isojärven kansallispuisto |
| Muinaismuistoalueet | Päijälän linnavuori | Papinsaari | Pyhänpään kalliomaalaukset |
| Museot | Kuhmoisten ase- ja varusmuseo |